Κάρολ Σφιντέρσκι

Ο Κάρολ Σφιντέρσκι (πολωνικά: Karol Świderski) (γενν. στις 23 Ιανουαρίου 1997) είναι Πολωνός επαγγελματίας ποδοσφαιριστής, ο οποίος αγωνίζεται ως επιθετικός για την Σάρλοτ ΦΚ στη Μέιτζορ Λιγκ Σόκερ.

Σταδιοδρομία σε συλλόγους

Γιαγκιελόνια Μπιαουίστοκ 
Ξεκίνησε τη σταδιοδρομία του στην ακαδημία νέων της Ράβια Ράβιτς. Από το 2012 έως το 2014 ήταν στην ακαδημία νέων της ΟΚΣ ΣΜΣ Λοτζ. Στη συνέχεια, το 2014, μετακινήθηκε στη Γιαγκιελόνια Μπιαουίστοκ της Εκστρακλάσα, παίζοντας για πρώτη φορά, αρχικά, στην ομάδα της ακαδημίας νέων στη 3 Λίγκα και ακολούθως, αποκλειστικά στην πρώτη ομάδα τη σεζόν 2016-17. Ήταν μόλις 17 ετών όταν έκανε το ντεμπούτο του στην Εκστρακλάσα στις 23 Αυγούστου 2014, στην ήττα με 3-1 από τη Σλασκ Βρότσλαβ. Στις 3 Ιουνίου 2015, σημείωσε το πρώτο του γκολ ως επαγγελματίας, στην νίκη με 3-1 επί της Πόγκον Στσέτσιν, σκοράροντας στο 80ο λεπτό. Στις 2 Ιουλίου 2015, έκανε το ντεμπούτο του σε ευρωπαϊκή διοργάνωση, όπου σκόραρε στη νίκη της ομάδας του επί της λιθουανικής Κρουόγια Πακρουόγις για το Γιουρόπα Λιγκ. Αγωνίστηκε, επίσης, στον επαναληπτικό αγώνα, όπου σκόραρε στο 4ο λεπτό, όπου η ομάδα του νίκησε με 8-0.

ΠΑΟΚ 
Στις 20 Ιανουαρίου 2019, ο ΠΑΟΚ ανακοίνωσε την υπογραφή του Σβιντέρσκι, με συμβόλαιο τριετούς διάρκειας. Έκανε το ντεμπούτο του στις 27 Ιανουαρίου 2019, μπαίνοντας ως αλλαγή στο 81ο λεπτό, στη θέση του Ομάρ Ελ Καντουρί. Στις 30 Ιανουαρίου 2019, σημείωσε το πρώτο του γκολ για την ομάδα στο 87ο λεπτό, αφού είχε μπει ως αλλαγή στη θέση του Δημήτρη Λημνιού. Στις 10 Μαρτίου 2019, σκόραρε στην εντός έδρας νίκη με 3–0 εναντίον του Ατρομήτου. Στις 21 Απριλίου 2019, σκόραρε το τελευταίο γκολ στη νίκη με 5–0 επί του Λεβαδειακού, που επιβεβαίωσε την κατάκτηση του πρωταθλήματος από τον ΠΑΟΚ ύστερα από 34 χρόνια.

Το 2019-2020 αποτέλεσε, μαζί με τον Άγγλο επιθετικό Τσούμπα Άκπομ, το επιθετικό δίδυμο της ομάδας του Δικεφάλου, χωρίς ωστόσο να φτάσει στην κατάκτηση κάποιου τίτλου. Το 2020-2021, ήταν, για ακόμη μία χρονιά, βασικό στέλεχος της ομάδος, συμμετέχοντας συνολικά σε 49 αγώνες σε όλες τις διοργανώσεις, πετυχαίνοντας 11 γκολ και μοιράζοντας 8 ασίστ. Στο φινάλε της χρονιάς, στέφθηκε κυπελλούχος Ελλάδας για δεύτερη φορά με την φανέλα του ΠΑΟΚ. Στον τελικό, ο ΠΑΟΚ αντιμετώπισε τον ΟΣΦΠ, με τον Δικέφαλο του Βορρά να επικρατεί με σκορ 2-1. Στον τελικό, ο Σβιντέρσκι ξεκίνησε βασικός και αντικαταστάθηκε στο 80' από τον Τσέχο επιθετικό Μίχαλ Κρμέντσικ.

Εθνική ομάδα 

 Πολωνία U18

Επιλέχθηκε το Μάρτιο του 2015, από τον προπονητή της Εθνικής Πολωνίας U18, Ράφαου Γιάνας, για να παίξει στο LFF U-18 Federation Cup. Έκανε το ντεμπούτο του στο νικηφόρο αγώνα με 1-0 εναντίον της Γεωργίας. Έπαιξε ξανά και σκόραρε το πρώτο του γκολ, στο 9ο λεπτό του ισόπαλου αγώνα με 1-1 εναντίον της Λετονίας. 

 Πολωνία U19

Στις 5 Σεπτεμβρίου 2015, έκανε το ντεμπούτο του για την Εθνική Πολωνίας U19, σε μία φιλική αναμέτρηση εναντίον της Ουαλίας, που έληξε ισόπαλη με 1-1. Έπαιξε σε δύο φιλικούς αγώνες εναντίον της Σλοβενίας, σημειώνοντας και τα δύο γκολ στον πρώτο αγώνα, που έληξε ισόπαλος με 2-2. Ήταν εύστοχος στα προκριματικά του Ευρωπαϊκού Πρωταθλήματος U19 στην Κύπρο, εναντίον των Εθνικών Ομάδων U19 των Βουλγαρίας, Κύπρου και Λουξεμβούργου, σημειώνοντας 3 γκολ.

Διακρίσεις

Γιαγκελόνια 

 Εκστρακλάσα: 
2η θέση: 2016-17, 2017-18

ΠΑΟΚ 
 Πρωτάθλημα Ελλάδας: 1 2018-19
 Κύπελλο Ελλάδας: 2 2018-19, 2020-21

Παραπομπές

Εξωτερικοί σύνδεσμοι 
   
 Προφίλ στο Transfermarkt.com
 Προφίλ στο 90minut.pl

Πολωνοί ποδοσφαιριστές
Επιθετικοί ποδοσφαιριστές
Ποδοσφαιριστές Εθνικής Πολωνίας Κ18
Ποδοσφαιριστές Εθνικής Πολωνίας Κ19
Ποδοσφαιριστές Εθνικής Πολωνίας Κ20
Ποδοσφαιριστές Εθνικής Πολωνίας Κ21
Ποδοσφαιριστές Γιαγκελόνια Μπιάλιστοκ
Ποδοσφαιριστές Εκστρακλάσα
Ποδοσφαιριστές ΠΑΟΚ
Ποδοσφαιριστές Σούπερ Λιγκ Ελλάδας
Ξένοι ποδοσφαιριστές στην Ελλάδα
Πολωνοί ποδοσφαιριστές στο εξωτερικό
Ποδοσφαιριστές Ευρωπαϊκού Πρωταθλήματος 2020